               IL-KUMMISSJONI EWROPEA
            Brussell, 17.6.2022
            COM(2022) 308 final
            2022/0200(NLE)

            Proposta għal
            DEĊIŻJONI TAL-KUNSILL
            dwar il-konklużjoni, f’isem l-Unjoni Ewropea, tal-Ftehim bejn l-Unjoni Ewropea u l-Ukrajna dwar it-trasport tal-merkanzija bit-triq

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

                  Fis-16 ta’ Ġunju 2022, il-Kummissjoni ppreżentat proposta għal Deċiżjoni tal-Kunsill li tawtorizza l-iffirmar f’isem l-Unjoni Ewropea tal-Ftehim bejn l-Unjoni Ewropea u l-Ukrajna dwar it-trasport tal-merkanzija bit-triq.

                  Din il-proposta attwali għandha l-għan li tapprova l-konklużjoni tal-Ftehim f’isem l-Unjoni Ewropea.

               Minħabba l-gwerra tal-aggressjoni Russa fl-Ukrajna, it-trasport tal-merkanzija sar diffiċli ħafna fl-Ukrajna. Għadd ta’ rotot importanti tat-trasport tal-merkanzija mill-Baħar l-Iswed ġew imblukkati jew inqerdu mill-forzi militari Russi, u l-ispazju tal-ajru Ukren hu magħluq għat-trasport ċivili. Bħalissa, il-prijorità tan-network ferrovjarju hi t-trasport tal-passiġġieri u tar-refuġjati, u għadu vulnerabbli ħafna għall-bumbardamenti Russi.

               It-trasport tal-merkanzija bit-triq bejn l-Unjoni Ewropea u l-Ukrajna bħalissa hu regolat b’żewġ mekkaniżmi ewlenin, jiġifieri l-ftehimiet bilaterali dwar it-trasport bejn l-Istati Membri tal-UE u l-Ukrajna, u l-permessi mogħtija fil-qafas tas-sistema multilaterali tal-kwoti tal-ECMT fil-Forum Internazzjonali tat-Trasport. Dawn iż-żewġ mekkaniżmi jimponu kwoti fuq it-trasportaturi miż-żewġ naħat, fejn jidħlu t-tranżitu u l-kummerċ bilaterali.

               It-trasport bit-triq jitqies waħda mill-alternattivi ewlenin biex l-Ukrajna tkun tista’ tesporta l-prodotti tagħha, inkluż il-qmuħ. Dan jappoġġa lill-ekonomija Ukrena iżda hu kruċjali wkoll għal ekonomiji oħra għax l-esportazzjoni tal-prodotti Ukreni bħall-qmuħ, il-fjuwil, l-oġġetti tal-ikel u prodotti oħra qed issir dejjem aktar meħtieġa minħabba t-tħassib dejjem akbar dwar is-sigurtà tal-ikel fid-dinja. Fl-istess waqt, iż-żieda fl-użu tal-għadd ta’ operazzjonijiet tat-trasport bit-triq meta mqabbel maż-żminijiet normali aktarx li tisboq il-kwoti stabbiliti fil-ftehimiet bilaterali tal-Istati Membri u tal-Ukrajna u mogħtija permezz tal-ECMT fil-Forum Internazzjonali tat-Trasport.

               Għaldaqstant, dan il-Ftehim dwar it-trasport bit-triq bejn l-Unjoni Ewropea u l-Ukrajna jissostitwixxi l-ftehimiet bilaterali eżistenti dwar it-trasport bejn l-Istati Membri u l-Ukrajna u jiffaċilita l-użu ta’ trasport alternattiv bit-triq għall-operaturi, peress li jilliberalizza l-operazzjonijiet bilaterali u t-tranżitu bejn iż-żewġ Partijiet.

               Barra minn hekk, wara l-bidu tal-gwerra tal-aggressjoni Russa fl-Ukrajna, ħafna sewwieqa Ukreni ma għadhomx jistgħu jimxu mal-proċeduri amministrattivi relatati mad-dokumenti tas-sewwieqa bħall-applikazzjonijiet għall-permessi internazzjonali tas-sewqan jew il-ħruġ ta’ dokumenti ġodda f’każ ta’ dokumenti mitlufa jew misruqa. Dan il-Ftehim se jippermetti liż-żewġ Partijiet jindirizzaw dawn il-kwistjonijiet f’ċirkostanzi eċċezzjonali. Għalhekk hu importanti li jiġu previsti miżuri li jeżentaw lis-sewwieqa mir-rekwiżit li jippreżentaw permess internazzjonali tas-sewqan, jirrikonoxxu d-deċiżjonijiet tal-Ukrajna li jestendu l-validità amministrattiva tad-dokumenti tas-sewwieqa, u jiffaċilitaw l-iskambju tal-informazzjoni bejn l-awtoritajiet kompetenti taż-żewġ Partijiet biex jiġu miġġielda l-frodi u l-falsifikazzjoni tad-dokumenti tas-sewwieqa.

                  Għalhekk, jixraq jiġi konkluż Ftehim li jilliberalizza t-trasport tal-merkanzija bit-triq bejn l-Unjoni Ewropea u l-Ukrajna fejn jidħlu l-operazzjonijiet bilaterali u t-tranżitu, u li jkun fih klawżoli speċifiċi relatati mal-liċenzji tas-sewqan. Dan il-Ftehim jenħtieġ li jkun limitat fiż-żmien iżda bil-possibbiltà ta’ tiġdid.

                  Konsistenza mad-dispożizzjonijiet eżistenti fil-qasam ta’ politika

               Il-Ftehim kien previst ukoll fil-pjan ta’ azzjoni tal-Korsiji ta’ Solidarjetà bejn l-UE u l-Ukrajna
                  1
                li għandu l-għan jiffaċilita l-esportazzjoni agrikola u l-kummerċ bilaterali tal-Ukrajna mal-UE. Dan il-pjan ta’ azzjoni jesprimi l-impenn tal-Unjoni Ewropea li tappoġġa l-ekonomija u l-irkupru ekonomiku tal-Ukrajna u li tikkontribwixxi għall-istabbilizzazzjoni tas-swieq dinjin tal-ikel u għat-titjib tas-sigurtà dinjija tal-ikel.

               •Konsistenza ma’ politiki oħra tal-Unjoni

                  Dan il-Ftehim hu konsistenti mal-politika attwali tal-UE dwar ir-relazzjonijiet esterni mal-Ukrajna. Il-Gvern tal-Ukrajna talab Ftehim bħal dan bħala miżura urġenti.

                  Il-konklużjoni ta’ Ftehim dwar it-trasport tal-merkanzija bit-triq mal-Ukrajna hu konformi wkoll mal-Ftehim ta’ Assoċjazzjoni ffirmat fis-27 ta’ Ġunju 2014 bejn l-Unjoni u l-Ukrajna, billi fl-Artikolu 136 dan jipprevedi ftehimiet futuri speċjali possibbli dwar it-toroq bil-għan li jiżgura l-iżvilupp ikkoordinat u l-liberalizzazzjoni progressiva tat-trasport bejn il-Partijiet.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  L-Artikolu 91 tat-Trattat dwar il-Funzjonament tal-Unjoni Ewropea, flimkien mal-Artikolu 218(6)(a) tiegħu.

               •Sussidjarjetà (għall-kompetenza mhux esklużiva)

               Mhux applikabbli.

               •Proporzjonalità

                  Il-Ftehim hu l-aktar strument effiċjenti biex jissaħħu r-relazzjonijiet tat-trasport bit-triq bejn l-UE u l-Ukrajna, peress li dan ineħħi l-limitazzjonijiet eżistenti imposti mis-sistemi tal-kwoti u tal-permessi.

                  Dan il-Ftehim ma jimponi l-ebda piż amministrattiv jew finanzjarju addizzjonali, la fuq l-awtoritajiet tal-Istati Membri u lanqas fuq l-industrija meta mqabbel mas-sitwazzjoni attwali. Għall-kuntrarju, dan inaqqas il-piż amministrattiv lill-industrija u lill-Istati Membri. B’mod partikolari, se jneħħi l-ħtieġa għal permessi tat-trasport lit-trasportaturi tal-UE għall-kategoriji indikati tad-drittijiet tat-trasport (drittijiet ta’ tranżitu u bilaterali), u b’hekk inaqqas il-piż lill-industrija tat-trasport tal-UE u lill-awtoritajiet tal-Istati Membri fejn jidħlu l-formalitajiet amministrattivi marbuta mal-ħruġ u l-istampar ta’ dawn il-permessi.

               •Għażla tal-istrument

                  Ftehim internazzjonali.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli.

               •Konsultazzjonijiet mal-partijiet ikkonċernati

                  Mhux applikabbli.

               •Ġbir u użu tal-għarfien espert

                  Mhux applikabbli.

               •Valutazzjoni tal-impatt

                  Mhux applikabbli.

               •Idoneità regolatorja u simplifikazzjoni

                  Mhux applikabbli.

               •Drittijiet fundamentali

                  Mhux applikabbli.

               4.IMPLIKAZZJONIJIET BAĠITARJI

                  Il-proposta ma għandha l-ebda implikazzjoni għall-baġit tal-Unjoni.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Fl-Artikoli 6 u 7, dan il-Ftehim jinkludi mekkaniżmu ta’ rieżami bil-ħsieb li jivvaluta l-ħtieġa u t-tul ta’ żmien tat-tiġdid tiegħu. Għal dan il-għan, l-Artikolu 6(2) u l-Artikolu 7(2) jistabbilixxu li l-Kumitat Konġunt għandu jitlaqqa’ fi żmien tliet xhur qabel l-iskadenza tal-Ftehim.

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

                  L-Artikolu 1 japprova l-Ftehim f’isem l-Unjoni Ewropea.

                  L-Artikolu 2 jipprevedi li l-Kummissjoni għandha tipproċedi bin-notifika meħtieġa biex tesprimi l-kunsens tal-Unjoni Ewropea li tintrabat bil-Ftehim.

                  L-Artikolu 3 jipprevedi d-dħul fis-seħħ tad-Deċiżjoni proposta.

               2022/0200 (NLE)

               Proposta għal

               DEĊIŻJONI TAL-KUNSILL

               dwar il-konklużjoni, f’isem l-Unjoni Ewropea, tal-Ftehim bejn l-Unjoni Ewropea u l-Ukrajna dwar it-trasport tal-merkanzija bit-triq

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91 flimkien mal-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew,

               Billi:

               (1)F’konformità mad-Deċiżjoni tal-Kunsill XXX/XX, il-Ftehim bejn l-Unjoni Ewropea u l-Ukrajna dwar it-trasport tal-merkanzija bit-triq ġie ffirmat nhar XX, soġġett għall-konklużjoni tiegħu f’data aktar tard.

               (2)Fid-dawl tat-tfixkil importanti fis-settur tat-trasport fl-Ukrajna kkawżat mill-gwerra tal-aggressjoni Russa, jeħtieġ jinstabu rotot alternattivi bit-triq għall-Ukrajna biex tesporta l-ħażniet tagħha tal-qmuħ, tal-fjuwil, tal-oġġetti tal-ikel u ta’ prodotti rilevanti oħra.

               (3)Peress li l-permessi tal-ECMT tal-Istati Membri u l-ftehimiet bilaterali bejn l-Istati Membri u l-Ukrajna ma jippermettux il-flessibbiltà meħtieġa għall-operaturi Ukreni tat-trasport tal-merkanzija bit-triq biex iżidu u jippjanaw bil-quddiem l-operazzjonijiet tagħhom mill-UE u mal-UE, hu kruċjali li t-trasport tal-merkanzija bit-triq jiġi liberalizzat għall-operazzjonijiet bilaterali u għat-tranżitu.

               (4)Minħabba l-gwerra tal-aggressjoni Russa fl-Ukrajna, ħafna sewwieqa Ukreni ma għadhomx jistgħu jimxu mal-proċeduri amministrattivi relatati mad-dokumenti tas-sewwieqa bħall-applikazzjonijiet għall-permessi internazzjonali tas-sewqan jew il-ħruġ ta’ dokumenti ġodda f’każ ta’ dokumenti mitlufa jew misruqa. Għalhekk hu importanti li jiġu indirizzati dawn iċ-ċirkostanzi eċċezzjonali billi jiġu previsti miżuri speċifiċi li jeżentaw lis-sewwieqa mir-rekwiżit li jippreżentaw permess internazzjonali tas-sewqan, jirrikonoxxu d-deċiżjonijiet tal-Ukrajna li jestendu l-validità amministrattiva tad-dokumenti tas-sewwieqa, u jiffaċilitaw l-iskambju tal-informazzjoni bejn l-awtoritajiet kompetenti taż-żewġ Partijiet biex jiġu miġġielda l-frodi u l-falsifikazzjoni tad-dokumenti tas-sewwieqa.

               (5)Il-Ftehim jenħtieġ li jiġi approvat f’isem l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Unjoni Ewropea u l-Ukrajna dwar it-trasport tal-merkanzija bit-triq hu b’dan approvat f’isem l-Unjoni Ewropea.

               It-test tal-Ftehim hu mehmuż ma’ din id-Deċiżjoni.

               Artikolu 2

               Il-Kummissjoni għandha tipproċedi, f’isem l-Unjoni Ewropea, biex tinnotifika kif previst fl-Artikolu 13 tal-Ftehim ħalli tesprimi l-kunsens tal-Unjoni Ewropea li tintrabat bil-Ftehim.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        COM(2022) 217 final

    ---documentbreak---

               IL-KUMMISSJONI EWROPEA
            Brussell, 17.6.2022
            COM(2022) 308 final

            ANNESS
            tad-
            Deċiżjoni tal-Kunsill
            dwar il-konklużjoni, f’isem l-Unjoni Ewropea, tal-Ftehim bejn l-Unjoni Ewropea u l-Ukrajna dwar it-trasport tal-merkanzija bit-triq

               ANNESS

               FTEHIM
                  BEJN L-UNJONI EWROPEA
                  U L-UKRAJNA
                  DWAR IT-TRASPORT TAL-MERKANZIJA BIT-TRIQ

               L-UNJONI EWROPEA, minn hawn ’il quddiem imsejħa wkoll “l-Unjoni”,

               minn naħa,

               kif ukoll

               L-UKRAJNA,

               min-naħa l-oħra,

               minn hawn ’il quddiem individwalment imsejħa “Parti” u kollettivament bħala l-“Partijiet”,

               1.Filwaqt LI JIRRIKONOXXU t-tfixkil importanti li qed iġarrab is-settur tat-trasport fl-Ukrajna wara l-gwerra tal-aggressjoni Russa kontra l-Ukrajna.

               2.Filwaqt LI JIRRIKONOXXU n-nuqqas ta’ disponibbiltà ta’ rotot tat-trasport tradizzjonali fir-reġjun u l-ħtieġa urġenti li jkunu żgurati l-ktajjen tal-provvista u s-sigurtà tal-ikel permezz ta’ rotot alternattivi bit-triq, b’mod partikolari għat-trasport tal-qamħ, tal-fjuwil, tal-oġġetti tal-ikel u ta’ oġġetti oħra mill-Ukrajna lejn l-Unjoni.

               3.Filwaqt LI XEWQANA li jappoġġaw lis-soċjetà u lill-ekonomija tal-Ukrajna billi jippermettu lill-operaturi tat-trasport tal-merkanzija bit-triq tal-Unjoni u tal-Ukrajna jwettqu operazzjonijiet tat-trasport tal-merkanzija lejn u mit-territorju tal-Ukrajna lejn l-Unjoni u viċi versa meta jkun meħtieġ.

               4.Filwaqt LI JINNOTAW li s-sistema attwali bbażata fuq għadd limitat ta’ permessi tal-Istati Membri ma tippermettix il-flessibbiltà meħtieġa biex l-operaturi tat-trasport tal-merkanzija bit-triq tal-Ukrajna jżidu l-operazzjonijiet tagħhom fi ħdan l-Unjoni u mal-Unjoni.

               5.Filwaqt LI DETERMINATI li jiżguraw li fil-futur, il-kundizzjonijiet tal-aċċess għas-suq fit-trasport tal-merkanzija bit-triq bejn il-Partijiet attwalment disponibbli għall-operaturi tat-trasport bit-triq stabbiliti f’xi waħda mill-Partijiet fi kwalunkwe każ mhux se jkunu aktar restrittivi meta mqabbla mas-sitwazzjoni eżistenti bħalissa.

               6.Filwaqt LI DETERMINATI li jgħinu lill-ekonomija tal-Ukrajna billi jilliberalizzaw l-operazzjonijiet tat-tranżitu u tat-trasport internazzjonali bilaterali bejn l-Unjoni u l-Ukrajna biex jippermettu t-trasport meħtieġ tal-merkanzija u biex jagħtu l-istess drittijiet reċiproċi liż-żewġ Partijiet ħalli jwettqu operazzjonijiet tat-tranżitu u tat-trasport internazzjonali bilaterali bejn dawk it-territorji.

               7.Filwaqt LI JINNOTAW li l-Artikolu 136 tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna, min-naħa l-oħra (minn hawn ’il quddiem il-“Ftehim ta’ Assoċjazzjoni”) jipprevedi liberalizzazzjoni koordinata u progressiva tat-trasport bejn il-Partijiet u jiddikjara li l-kundizzjonijiet għal dak il-għan jenħtieġ li jiġu ttrattati bi ftehimiet speċjali dwar it-trasport bit-triq.

               8.Filwaqt LI XEWQANA li d-dispożizzjonijiet ta’ dan il-Ftehim jiġu soġġetti għall-kapitolu dwar is-soluzzjoni tat-tilwim tal-Ftehim ta’ Assoċjazzjoni.

               9.Filwaqt LI XEWQANA li jappoġġaw lis-sewwieqa Ukreni u jiffaċilitaw l-applikazzjoni tal-ħiliet u tal-għarfien tagħhom billi joħolqu kundizzjonijiet li jippermettulhom ikomplu jużaw il-liċenzji tas-sewqan Ukreni u ċ-ċertifikati ta’ kompetenza professjonali eżistenti tagħhom.

               10.Filwaqt LI JIRRIKONOXXU l-impossibbiltà li jiġi antiċipat id-dewmien tal-impatt tal-gwerra tal-aggressjoni Russa fuq is-settur tat-trasport u l-infrastrutturi fl-Ukrajna, u li minħabba f’hekk, fi żmien tliet xhur qabel l-iskadenza tal-Ftehim, il-Partijiet għandhom jikkonsultaw fi ħdan il-Kumitat Konġunt biex jivvalutaw il-ħtieġa għat-tiġdid tiegħu.

               11.Filwaqt LI JIRRIKONOXXU li l-Ftehim Ewropew dwar ix-xogħol tal-ekwipaġġi tal-vetturi involuti fit-trasport internazzjonali bit-triq (AETR) se jiżgura li l-operazzjonijiet tat-trasport skont dan il-Ftehim jirrispettaw il-kundizzjonijiet tax-xogħol tax-xufiera u l-kompetizzjoni ġusta, mingħajr ma jipperikolaw is-sikurezza fit-toroq.

               FTIEHMU KIF ĠEJ:

               Artikolu 1
               Objettivi

               (1)Dan il-Ftehim għandu l-għan li jiffaċilita temporanjament it-trasport tal-merkanzija bit-triq bejn u mit-territorju tal-Unjoni Ewropea u taUkrajna billi jagħti drittijiet addizzjonali tat-tranżitu u tat-trasport tal-merkanzija bejn il-Partijiet lill-operaturi stabbiliti f’xi waħda mill-Partijiet wara r-riperkussjonijiet tal-gwerra tal-aggressjoni Russa kontra l-Ukrajna u t-tfixkil sinifikanti li din iġġib magħha għall-modi kollha tat-trasport fil-pajjiż.

               (2)Dan il-Ftehim għandu jinkludi wkoll miżuri li jiffaċilitaw ir-rikonoxximent tad-dokumenti tas-sewwieqa.

               (3)Dan il-Ftehim ma għandux jiġi interpretat li għandu l-effett li jnaqqas jew li b’xi mod ieħor jagħmel il-kundizzjonijiet tal-aċċess għas-suq għas-servizzi internazzjonali tat-trasport bit-triq bejn il-Partijiet aktar restrittivi meta mqabbla mas-sitwazzjoni eżistenti lejliet il-jum tad-dħul fis-seħħ ta’ dan il-Ftehim.

               Artikolu 2
               Ambitu

               (1)Dan il-Ftehim għandu japplika għat-tranżitu u għat-trasport internazzjonali tal-merkanzija bit-triq bejn il-Partijiet f’isem ħaddieħor, u hu mingħajr preġudizzju għall-applikazzjoni tar-regoli stabbiliti mis-sistema multilaterali tal-kwoti tal-Konferenza Ewropea tal-Ministri tat-Trasport fi ħdan il-Forum Internazzjonali tat-Trasport. It-trasport tal-merkanzija bit-triq fi Stat Membru tal-Unjoni Ewropea jew bejn l-Istati Membri tal-Unjoni Ewropea mhuwiex fl-ambitu ta’ dan il-Ftehim. It-tranżitu mit-territorju tal-Parti l-oħra għall-ġarr tal-merkanzija bejn il-pajjiżi terzi mhux kopert minn dan il-Ftehim.

               (2)Dan il-Ftehim jistabbilixxi wkoll ċerti dispożizzjonijiet speċifiċi dwar id-dokumenti tas-sewwieqa.

               Artikolu 3
               Definizzjonijiet

               Għall-finijiet ta' dan il-Ftehim id-definizzjonijiet japplikaw li ġejjin:

               (1)“parti ta’ stabbiliment” tfisser il-Parti fejn ikun stabbilit operatur tat-trasport tal-merkanzija bit-triq;

               (2)“operatur tat-trasport tal-merkanzija bit-triq” tfisser persuna fiżika jew ġuridika involuta fit-trasport tal-merkanzija b’għan kummerċjali stabbilita f’xi Parti f’konformità mal-liġi ta’ dik il-Parti u awtorizzata mill-istess Parti biex twettaq it-trasport internazzjonali tal-merkanzija f’isem ħaddieħor permezz ta’ vetturi bil-mutur jew kombinamenti ta’ vetturi;

               (3)“vettura” tfisser vettura bil-mutur irreġistrata f’waħda mill-Partijiet, f’kombinament magħqud ta’ vetturi li jkollu għallinqas vettura waħda bil-mutur minnu li tkun irreġistrata f’xi waħda mill-Partijiet, użata esklussivament għat-trasport tal-merkanzija;

               (4)“tranżitu” tfisser il-moviment ta’ vetturi, mingħajr tagħbija jew ħatt tal-merkanzija, fit-territorju ta’ Parti minn operatur tat-trasport tal-merkanzija bit-triq stabbilit fil-Parti l-oħra;

               (5)“trasport internazzjonali bilaterali” tfisser vjaġġi mgħobbija b’vettura, mit-territorju tal-Parti ta’ stabbiliment lejn it-territorju tal-Parti l-oħra, u viċi versa, bi tranżitu jew mingħajru mit-territorju ta’ pajjiż terz;

               (6)“dokumenti tas-sewwieqa” tfisser permess tas-sewqan domestiku, bħal liċenzja tas-sewqan, li jagħti prova tal-kundizzjonijiet li skonthom sewwieq hu awtorizzat isuq skont il-liġi tal-Parti li toħroġ id-dokument, jew ċertifikat ta’ kompetenza professjonali, kard ta’ kwalifika tas-sewwieqa jew xi dokument uffiċjali ieħor li jagħti prova li d-detentur tiegħu għandu l-kwalifika u t-taħriġ rilevanti meħtieġa skont il-liġi tal-Parti li toħroġ id-dokument, biex iwettaq l-attività tas-sewqan f’termini simili għal dawk stabbiliti fl-Artikolu 1 tad-Direttiva 2003/59/KE
                  1
               .

                  Artikolu 4
                  Aċċess għas-servizzi tat-trasport bit-triq

               L-operaturi tat-trasport tal-merkanzija bit-triq għandhom ikunu intitolati jwettqu l-operazzjonijiet tat-trasport tal-merkanzija bit-triq li ġejjin:

               (a)vjaġġi mgħobbija li jsiru b’vettura li l-punt tat-tluq u l-punt tal-wasla tagħhom jkunu fit-territorju ta’ żewġ Partijiet differenti, bi tranżitu jew mingħajru mit-territorju ta’ pajjiż terz;

               (b)vjaġġi mgħobbija li jsiru b’vettura mit-territorju tal-Parti ta’ stabbiliment lejn it-territorju tal-istess Parti bi tranżitu mit-territorju tal-Parti l-oħra;

               (c)vjaġġi mgħobbija li jsiru b’vettura lejn jew mit-territorju tal-Parti ta’ stabbiliment lejn pajjiż terz bi tranżitu mit-territorju tal-Parti l-oħra;

               (d)vjaġġi mhux mgħobbija li jsiru b’vettura flimkien mal-vjaġġi msemmija fil-punti (a), (b) u (c).

                  Artikolu 5
                  Dokumenti tas-sewwieqa

               (1)Fl-ambitu ta’ dan il-Ftehim u għat-tul ta’ żmien kollu tiegħu, kull Parti għandha teżenta lid-detenturi tal-liċenzji tas-sewqan maħruġa mill-Parti l-oħra mir-rekwiżit li jkollhom permess internazzjonali tas-sewqan, kif definit fil-Konvenzjonijiet dwar it-Traffiku fit-Toroq magħmula f’Ġinevra fl-1949 u magħmula fi Vjenna fl-1968.

               (2)L-Ukrajna għandha tinforma lill-Unjoni Ewropea u lill-Istati Membri tagħha bi kwalunkwe miżura li tieħu wara t-23 ta’ Frar 2022 biex testendi l-validità amministrattiva tad-dokumenti tas-sewwieqa maħruġa mill-Ukrajna.

               (3)Il-Partijiet għandhom jikkooperaw biex jevitaw u jiġġieldu l-frodi u l-falsifikazzjoni tad-dokumenti tas-sewwieqa. Għal dak il-għan, u mingħajr preġudizzju għar-regoli rilevanti dwar il-protezzjoni tad-data personali, l-awtoritajiet kompetenti tal-Ukrajna għandhom jipprovdu l-informazzjoni rilevanti lill-awtoritajiet kompetenti tal-Unjoni Ewropea u tal-Istati Membri tagħha permezz ta’ portal web immexxi mill-awtoritajiet kompetenti tal-Ukrajna jew bil-kisba tad-data mil-liċenzji tas-sewqan elettroniċi maħruġa mill-Ukrajna f’konformità mal-leġiżlazzjoni tagħha.

               Jekk l-awtoritajiet kompetenti tal-Unjoni Ewropea u tal-Istati Membri tagħha ma jkunux jistgħu jaċċessaw l-informazzjoni rilevanti b’mezzi elettroniċi xierqa, l-awtoritajiet kompetenti tal-Ukrajna għandhom jipprovdu l-informazzjoni rilevanti lill-awtoritajiet kompetenti tal-Unjoni Ewropea u tal-Istati Membri tagħha b’xi mezz xieraq ieħor.

               Artikolu 6
               Tul ta’ żmien

               (1)Dan il-Ftehim għandu japplika sat-30 ta’ Ġunju 2023.

               (2)Sa mhux aktar tard minn tliet xhur qabel l-iskadenza tal-Ftehim, il-Partijiet għandhom jikkonsultaw biex jivvalutaw il-ħtieġa għat-tiġdid tiegħu. Għal dan il-għan, il-Partijiet għandhom jikkonsultaw fi ħdan il-Kumitat Konġunt kif stabbilit fl-Artikolu 7(2).

               Artikolu 7
               Kumitat Konġunt

               (1)Kumitat Konġunt huwa hawnhekk stabbilit. Dan għandu jissorvelja u jimmonitorja l-applikazzjoni u l-implimentazzjoni ta’ dan il-Ftehim u perjodikament iwettaq rieżami tal-funzjonament ta’ dan il-Ftehim fid-dawl tal-objettivi tiegħu.

               (2)Il-Kumitat Konġunt għandu jiltaqa’ meta jintalab minn xi wieħed mill-kopresidenti tiegħu. Għandu jiltaqa’ wkoll sa mhux aktar tard minn tliet xhur qabel l-iskadenza tal-Ftehim, biex jivvaluta u jiddeċiedi l-ħtieġa għall-kontinwazzjoni ta’ dan il-Ftehim skont l-Artikolu 6(2). Il-Kumitat Konġunt għandu jieħu deċiżjoni dwar din il-kontinwazzjoni, inkluż it-tul ta’ żmien tagħha, kif xieraq, f’konformità mal-paragrafu 5 ta’ dan l-Artikolu.

               (3)Il-Kumitat Konġunt għandu jkun magħmul minn rappreżentanti tal-Partijiet. Ir-rappreżentanti tal-Istati Membri tal-Unjoni Ewropea jistgħu jattendu l-laqgħat tal-Kumitat Konġunt bħala osservaturi.

               (4)Il-Kumitat Konġunt għandu jkun presedut b’rotazzjoni minn rappreżentant tal-Unjoni Ewropea u rappreżentant tal-Ukrajna.

               (5)Il-Kumitat Konġunt għandu jadotta d-deċiżjonijiet tiegħu b’kunsens bejn il-Partijiet. Id-deċiżjonijiet għandhom ikunu vinkolanti għall-Partijiet, u dawn għandhom jieħdu l-miżuri meħtieġa kollha biex jimplimentawhom.

               (6)Il-Kumitat Konġunt għandu jadotta r-regoli ta’ proċedura tiegħu.

               Artikolu 8
               Soluzzjoni tat-tilwim
                  2

               Meta tinqala’ tilwima bejn il-Partijiet dwar l-interpretazzjoni u l-applikazzjoni ta’ dan il-Ftehim, id-dispożizzjonijiet tal-Kapitolu 14 tat-Titolu IV tal-Ftehim ta’ Assoċjazzjoni għandhom japplikaw mutatis mutandis.

               Artikolu 9
               Twettiq tal-obbligi

               (1)Kull Parti hija responsabbli għalkollox li tosserva d-dispożizzjonijiet kollha ta’ dan il-Ftehim.

               (2)Kull Parti għandha tiżgura li jittieħdu l-miżuri meħtieġa kollha biex jingħata effett lid-dispożizzjonijiet ta’ dan il-Ftehim, inkluż l-osservanza tagħhom fil-livelli kollha tal-gvern u mill-persuni li jeżerċitaw awtorità governattiva delegata. Kull Parti għandha taġixxi in bona fede biex tiżgura li jintlaħqu l-objettivi stabbiliti f’dan il-Ftehim.

               (3)Dan il-Ftehim hu ftehim skont it-tifsira tal-Artikolu 479(5) tal-Ftehim ta’ Assoċjazzjoni. Parti tista’ tieħu miżuri xierqa relatati ma’ dan il-Ftehim fil-każ ta’ ksur partikolarment serju u sostanzjali ta’ xi wieħed mill-obbligi deskritti fl-Artikolu 2 tal-Ftehim ta’ Assoċjazzjoni bħala elementi essenzjali, li jhedded il-paċi u s-sigurtà internazzjonali ħalli tkun meħtieġa reazzjoni immedjata. Miżuri xierqa bħal dawn għandhom jittieħdu f’konformità mal-Artikolu 478 tal-Ftehim ta’ Assoċjazzjoni.

               Artikolu 10
               Miżuri ta’ salvagwardja

               (1)Kwalunkwe Parti tista’ tieħu miżuri xierqa ta’ salvagwardja jekk ikun jidhrilha li l-operazzjonijiet tat-trasport imwettqa mill-operaturi tat-trasport tal-merkanzija bit-triq tal-Parti l-oħra jkunu jheddu s-sikurezza fit-toroq. Il-miżuri ta’ salvagwardja għandhom jittieħdu b’rispett sħiħ tad-dritt internazzjonali, għandhom ikunu proporzjonati u limitati fir-rigward tal-ambitu u t-tul ta’ żmien tagħhom għal dak li hu strettament meħtieġ ħalli tissewwa s-sitwazzjoni jew jinżamm il-bilanċ ta’ dan il-Ftehim. Għandha tingħata prijorità lil dawk il-miżuri li jfixklu l-inqas il-funzjonament ta’ dan il-Ftehim.

               (2)Qabel ma tibda xi konsultazzjonijiet, il-Parti kkonċernata għandha tinnotifika lill-Parti l-oħra bil-miżuri meħuda u għandha tipprovdi l-informazzjoni rilevanti kollha.

               (3)Il-Partijiet għandhom jibdew minnufih il-konsultazzjonijiet fil-Kumitat tal-Kummerċ biex tinstab soluzzjoni aċċettabbli għal kulħadd.

               (4)Kwalunkwe azzjoni meħuda skont it-termini ta’ dan l-Artikolu għandha tiġi sospiża malli l-Parti li tkun qed tonqos, tissodisfa d-dispożizzjonijiet ta’ dan il-Ftehim jew meta tispiċċa t-theddida għas-sikurezza fit-toroq.

               Artikolu 11
               Applikazzjoni territorjali

               Dan il-Ftehim għandu japplika, minn naħa, għat-Territorju li fih japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u bil-kundizzjonijiet stabbiliti f’dawk it-Trattati u, min-naħa l-oħra, għat-territorju tal-Ukrajna fi ħdan il-fruntieri rikonoxxuti internazzjonalment.

               L-applikazzjoni tiegħu hija sospiża fiż-żoni fejn il-Gvern tal-Ukrajna ma jeżerċitax kontroll effettiv.

               Artikolu 12
               Terminazzjoni

               (1)Kwalunkwe waħda mill-Partijiet tista’, fi kwalunkwe ħin, tinnotifika bil-miktub lill-Parti l-oħra bil-mezzi diplomatiċi dwar id-deċiżjoni tagħha li tittermina dan il-Ftehim. Il-Ftehim għandu jintemm ġimagħtejn wara din in-notifika, sakemm il-Parti notifikanti ma tindikax data aktar tard biex din in-notifika tidħol fis-seħħ. Fil-każ tal-aħħar, id-data ma għandhiex tkun aktar minn xahrejn wara d-data tan-notifika.

               (2)L-operaturi tat-trasport tal-merkanzija bit-triq li l-vettura tagħhom tkun fit-territorju tal-Parti l-oħra malli jiskadi dan il-Ftehim għandhom jitħallew jgħaddu mit-territorju ta’ dik il-Parti biex jirritornaw fit-territorju tal-Parti ta’ stabbiliment.

               (3)Għal aktar ċertezza, id-data tan-notifika msemmija fil-paragrafu 1 tfisser id-data meta n-notifika tintbagħat lill-Parti l-oħra.

               (4)L-iskadenza skont l-Artikolu 6 jew it-terminazzjoni ta’ dan il-Ftehim skont il-paragrafu 1 ta’ dan l-Artikolu ma għandux ikollhom l-effett li jillimitaw il-kundizzjonijiet tal-aċċess għas-suq fis-servizzi tat-trasport bit-triq bejn il-Partijiet meta mqabbla mas-sitwazzjoni eżistenti lejliet id-dħul fis-seħħ ta’ dan il-Ftehim. Għal dak il-għan, fin-nuqqas ta’ ftehim sussegwenti bejn il-Partijiet, id-drittijiet tal-aċċess għas-suq stabbiliti skont il-ftehimiet bilaterali eżistenti bejn l-Istati Membri tal-Unjoni Ewropea u l-Ukrajna f’dak il-jum għandhom japplikaw mill-ġdid mid-data tal-iskadenza jew tat-terminazzjoni ta’ dan il-Ftehim.

               Artikolu 13
               Dħul fis-seħħ u applikazzjoni proviżorja

               (1)Il-Partijiet għandhom jirratifikaw jew japprovaw dan il-Ftehim f’konformità mal-proċeduri tagħhom stess. Dan il-Ftehim għandu jidħol fis-seħħ fil-jum meta l-Partijiet jinnotifikaw lil xulxin bit-tlestija tal-proċeduri legali interni rispettivi tagħhom meħtieġa għal dan il-għan.

               (2)Minkejja l-paragrafu 1, l-Unjoni u l-Ukrajna jaqblu li japplikaw dan il-Ftehim b’mod proviżorju mill-jum tal-iffirmar tiegħu.

               (3)Għall-finijiet tad-dispożizzjonijiet rilevanti ta’ dan il-Ftehim, kull referenza f’dawn id-dispożizzjonijiet għad-“data tad-dħul fis-seħħ ta’ dan il-Ftehim” għandha tinftiehem bħala d-“data minn meta dan il-Ftehim jiġi applikat b’mod proviżorju” f’konformità mal-paragrafu 2 ta’ dan l-Artikolu.

               Magħmul bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Irlandiż, bil-Kroat, bil-Latvjan, bil-Litwan, bil-Malti, bin-Netherlandiż, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bl-Isvediż, bit-Taljan, bl-Ungeriż u bl-Ukren, u kull test huwa awtentiku ugwalment.

               B’XHIEDA TA’ DAN, il-Plenipotenzjarji ffirmati hawn taħt, debitament awtorizzati għal dan il-għan, iffirmaw dan il-Ftehim.

               Magħmul f’Lyon, nhar … ta’ … tas-sena … .

                  Għall-Unjoni Ewropea

                  Għall-Ukrajna

                     (1)

                        Id-Direttiva 2003/59/KE tal-Parlament Ewropew u tal-Kunsill tal-15 ta’ Lulju 2003 dwar il-kwalifika inizjali u taħriġ perjodiku ta’sewwieqa ta’ ċerti vetturi tat-triq għat-trasport ta’ prodotti jew passiġġieri, li temenda r-Regolament tal-Kunsill (KEE) Nru 3820/85 u d-Direttiva tal-Kunsill 91/439/KEE u li tħassar id-Direttiva tal-Kunsill 76/914/KEE (ĠU L 226, 10.9.2003, p. 4).

                     (2)

                        Biex ikun evitat id-dubju, la dan l-Artikolu u lanqas dan il-Ftehim ma għandhom jiġu interpretati li jagħtu xi drittijiet jew jimponu xi obbligi li jistgħu jkunu invokati direttament quddiem il-qrati domestiċi tal-Partijiet.


               IL-KUMMISSJONI EWROPEA
            Brussell, 17.6.2022
            COM(2022) 310 final
            2022/0202(NLE)

            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               Minħabba l-gwerra tal-aggressjoni Russa fl-Ukrajna, it-trasport tal-merkanzija mir-Repubblika tal-Moldova sar diffiċli ħafna. L-operaturi Moldovani qed ikollhom ifittxu rotot alternattivi biex jevitaw li jgħaddu mit-territorju tal-Ukrajna li s’issa kien l-unika triq li torbothom mas-swieq ta’ pajjiżi terzi fil-Lvant tal-Ukrajna. L-impossibbiltà ta’ tranżitu mill-Ukrajna tipperikola l-issodisfar ta’ kuntratti fit-tul li għandhom l-operaturi Moldovani mas-sħab kummerċjali tagħhom fir-reġjun tal-Lvant għall-forniment tal-merkanzija (speċjalment tal-prodotti agrikoli). Barra minn hekk, dawn l-operaturi issa jaf qed ikollhom bżonn ifittxu sħab kummerċjali oħra, u dan jaf qed iżid l-operazzjonijiet tat-trasport bilaterali tagħhom mal-Istati Membri tal-Unjoni Ewropea.

               It-trasport tal-merkanzija bit-triq bejn l-Unjoni u r-Repubblika tal-Moldova bħalissa hu regolat b’żewġ settijiet ewlenin ta’ mekkaniżmi, jiġifieri ftehimiet bilaterali dwar it-trasport bejn l-Istati Membri u r-Repubblika tal-Moldova u permessi mogħtija fil-qafas tas-sistema tal-kwoti multilaterali tal-Konferenza Ewropea tal-Ministri tat-Trasport (ECMT) fil-Forum Internazzjonali tat-Trasport. Dawn iż-żewġ mekkaniżmi jimponu kwoti fuq it-trasportaturi miż-żewġ naħat, b’rabta mat-tranżitu u l-kummerċ bilaterali.

               Għalhekk, fid-dawl ta’ din is-sitwazzjoni, l-operaturi Moldovani qed ikollhom iżidu t-tranżitu fl-operazzjonijiet tat-trasport bit-triq Ewropej u bilaterali mal-Istati Membri. Dan jappoġġa wkoll lis-soċjetà u lill-ekonomija tal-Moldova li ntlaqtu ġmielu mill-gwerra tal-aggressjoni Russa u li proviżorjament laqgħu aktar minn 350 000 refuġjat mill-Ukrajna u li kienu fi tranżitu lejn pajjiżi oħra. Madankollu, iż-żieda fl-użu tal-għadd ta’ operazzjonijiet tat-trasport bit-triq meta mqabbel maż-żminijiet normali aktarx li tisboq il-kwoti stabbiliti fil-ftehimiet bilaterali tal-Istati Membri u tar-Repubblika tal-Moldova u mogħtija permezz tal-ECMT fil-Forum Internazzjonali tat-Trasport.

               Għaldaqstant, dan il-Ftehim dwar it-trasport bit-triq bejn l-Unjoni Ewropea u r-Repubblika tal-Moldova jissostitwixxi l-ftehimiet bilaterali eżistenti dwar it-trasport bejn l-Istati Membri u l-Moldova u jiffaċilita l-użu ta’ rotot alternattivi bit-triq għall-operaturi, peress li jilliberalizza l-operazzjonijiet bilaterali u t-tranżitu bejn iż-żewġ Partijiet.

               Għalhekk, jixraq jiġi ffirmat Ftehim li jilliberalizza t-trasport tal-merkanzija bit-triq bejn l-Unjoni Ewropea u r-Repubblika tal-Moldova fejn jidħlu l-operazzjonijiet bilaterali u t-tranżitu. Dan il-Ftehim jenħtieġ li jkun limitat fiż-żmien iżda bil-possibbiltà ta’ tiġdid.

               •Konsistenza ma’ politiki oħra tal-Unjoni

                  Dan il-Ftehim hu konsistenti mal-politika attwali tal-UE dwar ir-relazzjonijiet esterni mar-Repubblika tal-Moldova. Il-Gvern tar-Repubblika tal-Moldova talab dan il-Ftehim bħala miżura urġenti.

                  Il-Ftehim dwar it-trasport tal-merkanzija bit-triq mar-Repubblika tal-Moldova jkun ukoll konformi mal-Ftehim ta’ Assoċjazzjoni
                     1
                  , għax l-Artikolu 82 tiegħu jappella għal kooperazzjoni li ttejjeb il-moviment tal-merkanzija, iżżid il-fluwidità tal-flussi tat-trasport bejn ir-Repubblika tal-Moldova, l-UE u pajjiżi terzi fir-reġjun, billi jitneħħew l-ostakli amministrattivi, tekniċi u oħrajn.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  L-Artikolu 91 flimkien mal-Artikolu 218(5) tat-Trattat dwar il-Funzjonament tal-Unjoni Ewropea (TFUE).

               •Sussidjarjetà (għall-kompetenza mhux esklużiva)

                   Mhux applikabbli.

               •Proporzjonalità

                  Il-Ftehim hu l-aktar strument effiċjenti biex jissaħħu r-relazzjonijiet tat-trasport bit-triq bejn l-UE u r-Repubblika tal-Moldova, peress li dan ineħħi l-limitazzjonijiet eżistenti imposti mis-sistemi tal-kwoti u tal-permessi.

                  Dan il-Ftehim ma jimponi l-ebda piż amministrattiv jew finanzjarju addizzjonali, la fuq l-awtoritajiet tal-Istati Membri u lanqas fuq l-industrija meta mqabbel mas-sitwazzjoni attwali. Għall-kuntrarju, dan se jnaqqas il-piż amministrattiv lill-industrija kif ukoll lill-Istati Membri. B’mod partikolari, se jneħħi l-ħtieġa għal permessi tat-trasport lit-trasportaturi tal-UE għall-kategoriji indikati tad-drittijiet tat-trasport (drittijiet ta’ tranżitu u bilaterali), u b’hekk jonqos il-piż għall-industrija tat-trasport tal-UE u għall-awtoritajiet tal-Istati Membri fejn jidħlu l-formalitajiet amministrattivi marbuta mal-ħruġ u l-istampar ta’ dawn il-permessi.

               •Għażla tal-istrument

                  Ftehim Internazzjonali.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli.

               •Konsultazzjonijiet mal-partijiet ikkonċernati

                  Mhux applikabbli.

               •Ġbir u użu tal-għarfien espert

                  Mhux applikabbli.

               •Valutazzjoni tal-impatt

                  Mhux applikabbli.

               •Idoneità regolatorja u simplifikazzjoni

                  Mhux applikabbli.

               •Drittijiet fundamentali

                  Mhux applikabbli.

               4.IMPLIKAZZJONIJIET BAĠITARJI

                  Il-proposta ma għandha l-ebda implikazzjoni għall-baġit tal-Unjoni.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Dan il-Ftehim jinkludi mekkaniżmu ta’ rieżami previst fl-Artikoli 5 u 6 biex jivvaluta l-ħtieġa u t-tul ta’ żmien tat-tiġdid tiegħu. Għal dan il-għan, l-Artikolu 5(2) u l-Artikolu 6(2) jistabbilixxu li l-Kumitat Konġunt għandu jitlaqqa’ fi żmien tliet xhur qabel l-iskadenza tal-Ftehim.

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

               L-Artikolu 1 jawtorizza l-iffirmar tal-Ftehim f’isem l-Unjoni Ewropea, soġġett għall-konklużjoni tiegħu.

               L-Artikolu 2 jeżiġi li s-Segretarjat Ġenerali tal-Kunsill jistabbilixxi l-istrument ta’ setgħat sħaħ għall-iffirmar tal-Ftehim, soġġett għall-konklużjoni tiegħu, lill-persuna/i indikata/i mill-Kummissjoni.

               L-Artikolu 3 jipprevedi applikazzjoni proviżorja f’konformità mal-Artikolu 12 tal-Ftehim

                  L-Artikolu 4 jipprevedi d-dħul fis-seħħ tad-Deċiżjoni proposta.

               2022/0202 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91 flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fit-2 ta’ Ġunju 2022, il-Kunsill awtorizza l-bidu ta’ negozjati mar-Repubblika tal-Moldova dwar Ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova (minn hawn ’il quddiem, il-“Ftehim”).

               (2)In-negozjati ġew konklużi b’suċċess fil-15 ta’ Ġunju 2022.

               (3)Fid-dawl tat-tfixkil importanti fis-settur tat-trasport fir-Repubblika tal-Moldova kkawżat mill-gwerra tal-aggressjoni Russa fl-Ukrajna, l-operaturi tal-Moldova qed jeħtiġilhom isibu rotot alternattivi ta’ tranżitu bit-triq mill-Unjoni Ewropea u jsibu swieq ġodda biex jesportaw il-merkanzija tagħhom.

               (4)Peress li l-permessi mogħtija fil-qafas tas-sistema multilaterali tal-kwoti tal-Konferenza Ewropea tal-Ministri tat-Trasport (ECMT) fil-Forum Internazzjonali tat-Trasport u l-ftehimiet bilaterali eżistenti mar-Repubblika tal-Moldova ma jippermettux il-flessibbiltà meħtieġa għall-operaturi tat-trasport tal-merkanzija bit-triq Moldovani biex iżidu u jippjanaw bil-quddiem l-operazzjonijiet tagħhom mill-Unjoni Ewropea u mal-Unjoni Ewropea, hu kruċjali li t-trasport tal-merkanzija bit-triq jiġi liberalizzat għall-operazzjonijiet bilaterali u għat-tranżitu.

               (5)Għalhekk b’mod urġenti jenħtieġ li jiġi ffirmat dan il-Ftehim f’isem l-Unjoni Ewropea, b’limitu ta’ żmien u bil-possibbiltà ta’ tiġdid, soġġett għall-konklużjoni tiegħu f’data aktar tard.

               (6)Biex jibdew jintużaw l-effetti ta’ benefiċċju ta’ dan il-Ftehim dwar it-trasport tal-merkanzija malajr kemm jista’ jkun, il-Ftehim jenħtieġ li jiġi applikat b’mod proviżorju f’konformità mal-Artikolu 12 tiegħu,

               ADOTTA DIN ID-DEĊIŻJONI:

               Artikolu 1

               L-iffirmar tal-Ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova, hu b’dan approvat f’isem l-Unjoni Ewropea, soġġett għall-konklużjoni tal-imsemmi Ftehim.

               It-test tal-Ftehim hu mehmuż fl-Anness 1 ta’ din id-Deċiżjoni.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument ta’ setgħat sħaħ għall-iffirmar tal-Ftehim, soġġett għall-konklużjoni tiegħu, għall-persuna/i indikata/i mill-Kummissjoni.

               Artikolu 3

               Il-Ftehim għandu jiġi applikat b’mod proviżorju f’konformità mal-Artikolu 12 tal-Ftehim, mid-data tal-firma tiegħu, sakemm jidħol fis-seħħ.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom u r-Repubblika tal-Moldova.

    ---documentbreak---

               IL-KUMMISSJONI EWROPEA
            Brussell, 17.6.2022
            COM(2022) 310 final

            ANNESS
            tad-
            Deċiżjoni tal-Kunsill
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova

               ANNESS

               FTEHIM
                  BEJN L-UNJONI EWROPEA
               U L-MOLDOVA
                  DWAR IT-TRASPORT TAL-MERKANZIJA BIT-TRIQ

               L-UNJONI EWROPEA, minn hawn ’il quddiem imsejħa wkoll “l-Unjoni”,

               minn naħa,

               u L-UNJONI EWROPEA,

               minn hawn ’il quddiem imsejħa wkoll “l-Unjoni”,

               minn naħa,

               u

               IR-REPUBBLIKA TAL-MOLDOVA,

               min-naħa l-oħra,

               minn hawn ’il quddiem individwalment imsejħa “Parti” u kollettivament bħala l-“Partijiet”,

               1.Filwaqt LI JIRRIKONOXXU t-tfixkil importanti li qed iġarrab is-settur tat-trasport fir-Repubblika tal-Moldova wara l-gwerra tal-aggressjoni Russa kontra l-Ukrajna.

               2.Filwaqt LI JIRRIKONOXXU n-nuqqas ta’ disponibbiltà ta’ rotot essenzjali tat-trasport li jgħaddu mill-Ukrajna għall-esportazzjonijiet tal-Moldova u l-ħtieġa urġenti li jitħarsu l-ktajjen tal-provvista u s-sigurtà tal-ikel bl-użu ta’ rotot alternattivi mir-Repubblika tal-Moldova li jgħaddu mit-territorju tal-Unjoni Ewropea.

               3.Filwaqt LI XEWQANA biex jappoġġaw lis-soċjetà u lill-ekonomija tal-Moldova billi jippermettu lill-operaturi tat-trasport tal-merkanzija bit-triq tal-Unjoni u tal-Moldova jwettqu operazzjonijiet tat-trasport tal-merkanzija lejn u mit-territorju tal-Moldova meta jkun meħtieġ u billi jippermettu lir-Repubblika tal-Moldova tkompli taġġusta x-xejriet ekonomiċi u tat-trasport tagħha biex twieġeb għall-impatt tal-gwerra tal-aggressjoni Russa fuq is-swieq internazzjonali.

               4.Filwaqt LI JINNOTAW li s-sistema attwali bbażata fuq għadd limitat ta’ permessi tal-Istati Membri ma tippermettix il-flessibbiltà meħtieġa biex l-operaturi tat-trasport tal-merkanzija bit-triq tal-Moldova jżidu l-operazzjonijiet tagħhom fi ħdan l-Unjoni u mal-Unjoni.

               5.Filwaqt LI DETERMINATI li jiżguraw li fil-futur, il-kundizzjonijiet tal-aċċess għas-suq fit-trasport tal-merkanzija bit-triq bejn il-Partijiet attwalment disponibbli għall-operaturi tat-trasport bit-triq stabbiliti f’xi waħda mill-Partijiet fi kwalunkwe każ mhux se jkunu aktar restrittivi meta mqabbla mas-sitwazzjoni eżistenti bħalissa.

               6.Filwaqt LI DETERMINATI li jgħinu lill-ekonomija tal-Moldova billi jilliberalizzaw l-operazzjonijiet tat-tranżitu u tat-trasport internazzjonali bilaterali bejn l-Unjoni u r-Repubblika tal-Moldova biex jippermettu t-trasport meħtieġ tal-merkanzija u biex jagħtu l-istess drittijiet reċiproċi liż-żewġ Partijiet ħalli jwettqu operazzjonijiet tat-tranżitu u tat-trasport internazzjonali bilaterali bejn dawk it-territorji.

               7.Filwaqt LI JINNUTAW li fl-Anness X tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom u r-Repubblika tal-Moldova (minn hawn ’il quddiem il-“Ftehim ta’ Assoċjazzjoni”) jimpenja ruħu li gradwalment iqarreb il-leġiżlazzjoni tagħha dwar it-trasport bit-triq mal-leġiżlazzjoni tal-Unjoni u mal-istrumenti internazzjonali enumerati f’dak l-Anness.

               8.Filwaqt LI XEWQANA li d-dispożizzjonijiet ta’ dan il-Ftehim jiġu soġġetti għall-kapitolu dwar is-soluzzjoni tat-tilwim tal-Ftehim ta’ Assoċjazzjoni.

               9.Filwaqt LI JIRRIKONOXXU l-impossibbiltà li jiġi antiċipat id-dewmien tal-impatt tal-gwerra tal-aggressjoni Russa fuq is-settur tat-trasport u l-infrastrutturi fl-Ukrajna li jaffettwaw ukoll lill-operaturi Moldovani, u li minħabba f’hekk, fi żmien tliet xhur qabel l-iskadenza tal-Ftehim, il-Partijiet għandhom jikkonsultaw fi ħdan il-Kumitat Konġunt biex jivvalutaw il-ħtieġa għat-tiġdid tiegħu.

               10.Filwaqt LI JIRRIKONOXXU li l-Ftehim Ewropew dwar ix-xogħol tal-ekwipaġġi tal-vetturi involuti fit-trasport internazzjonali bit-triq (AETR) se jiżgura li l-operazzjonijiet tat-trasport skont dan il-Ftehim jirrispettaw il-kundizzjonijiet tax-xogħol tax-xufiera u l-kompetizzjoni ġusta, mingħajr ma jipperikolaw is-sikurezza fit-toroq.

               FTIEHMU KIF ĠEJ:

               Artikolu 1
               Objettivi

               1.Dan il-Ftehim għandu l-għan li jiffaċilita temporanjament it-trasport tal-merkanzija bit-triq bejn u mit-territorju tal-Unjoni Ewropea u tar-Repubblika tal-Moldova billi jagħti drittijiet addizzjonali tat-tranżitu u tat-trasport tal-merkanzija bejn il-Partijiet lill-operaturi stabbiliti f’xi waħda mill-Partijiet wara r-riperkussjonijiet tal-gwerra tal-aggressjoni Russa kontra l-Ukrajna u t-tfixkil sinifikanti li din iġġib magħha għas-settur tat-trasport bit-triq fir-Repubblika tal-Moldova.

               2.Dan il-Ftehim ma għandux jiġi interpretat li għandu l-effett li jnaqqas jew li b’xi mod ieħor jagħmel il-kundizzjonijiet tal-aċċess għas-suq għas-servizzi internazzjonali tat-trasport bit-triq bejn il-Partijiet aktar restrittivi meta mqabbla mas-sitwazzjoni eżistenti lejliet il-jum tad-dħul fis-seħħ ta’ dan il-Ftehim.

               Artikolu 2
               Ambitu

               Dan il-Ftehim għandu japplika għat-tranżitu u għat-trasport internazzjonali tal-merkanzija bit-triq bejn il-Partijiet f’isem ħaddieħor, u hu mingħajr preġudizzju għall-applikazzjoni tar-regoli stabbiliti mis-sistema multilaterali tal-kwoti tal-Konferenza Ewropea tal-Ministri tat-Trasport fi ħdan il-Forum Internazzjonali tat-Trasport. It-trasport tal-merkanzija bit-triq fi Stat Membru tal-Unjoni Ewropea jew bejn l-Istati Membri tal-Unjoni Ewropea mhuwiex fl-ambitu ta’ dan il-Ftehim. It-tranżitu mit-territorju tal-Parti l-oħra għall-ġarr tal-merkanzija bejn il-pajjiżi terzi mhux kopert minn dan il-Ftehim.

               Artikolu 3
               Definizzjonijiet

               Għall-finijiet ta’ dan il-Ftehim, japplikaw id-definizzjonijiet li ġejjin:

               (1)“parti ta’ stabbiliment” tfisser il-Parti fejn ikun stabbilit operatur tat-trasport tal-merkanzija bit-triq;

               (2)“operatur tat-trasport tal-merkanzija bit-triq” tfisser persuna fiżika jew ġuridika involuta fit-trasport tal-merkanzija b’għan kummerċjali stabbilita f’xi Parti f’konformità mal-liġi ta’ dik il-Parti u awtorizzata mill-istess Parti biex twettaq it-trasport internazzjonali tal-merkanzija f’isem ħaddieħor permezz ta’ vetturi bil-mutur jew kombinamenti ta’ vetturi;

               (3)“vettura” tfisser vettura bil-mutur irreġistrata f’waħda mill-Partijiet, f’kombinament magħqud ta’ vetturi li jkollu għallinqas vettura waħda bil-mutur minnu li tkun irreġistrata f’xi waħda mill-Partijiet, użata esklusivament għat-trasport tal-merkanzija;

               (4)“tranżitu” tfisser il-moviment ta’ vetturi, mingħajr tagħbija jew ħatt tal-merkanzija, fit-territorju ta’ Parti minn operatur tat-trasport tal-merkanzija bit-triq stabbilit fil-Parti l-oħra;

               (5)“trasport internazzjonali bilaterali” tfisser vjaġġi mgħobbija b’vettura, mit-territorju tal-Parti ta’ stabbiliment lejn it-territorju tal-Parti l-oħra, u viċi versa, bi tranżitu jew mingħajru mit-territorju ta’ pajjiż terz.

               Artikolu 4
               Aċċess għas-servizzi tat-trasport bit-triq

               L-operaturi tat-trasport tal-merkanzija bit-triq għandhom ikunu intitolati jwettqu l-operazzjonijiet tat-trasport tal-merkanzija bit-triq li ġejjin:

               (a)vjaġġi mgħobbija li jsiru b’vettura li l-punt tat-tluq u l-punt tal-wasla tagħhom jkunu fit-territorju ta’ żewġ Partijiet differenti, bi tranżitu jew mingħajru mit-territorju ta’ pajjiż terz;

               (b)vjaġġi mgħobbija li jsiru b’vettura mit-territorju tal-Parti ta’ stabbiliment lejn it-territorju tal-istess Parti bi tranżitu mit-territorju tal-Parti l-oħra;

               (c)vjaġġi mgħobbija li jsiru b’vettura lejn jew mit-territorju tal-Parti ta’ stabbiliment lejn pajjiż terz bi tranżitu mit-territorju tal-Parti l-oħra;

               (d)vjaġġi mhux mgħobbija li jsiru b’vettura flimkien mal-vjaġġi msemmija fil-punti (a), (b) u (c).

               Artikolu 5
               Tul ta’ żmien

               1.Dan il-Ftehim għandu japplika sal-31 ta’ Marzu 2023.

               2.Sa mhux aktar tard minn tliet xhur qabel l-iskadenza tal-Ftehim, il-Partijiet għandhom jikkonsultaw biex jivvalutaw il-ħtieġa għat-tiġdid tiegħu. Għal dan il-għan, il-Partijiet għandhom jikkonsultaw fi ħdan il-Kumitat Konġunt kif stabbilit fl-Artikolu 6(2).

               Artikolu 6
               Kumitat Konġunt

               1.Kumitat Konġunt huwa hawnhekk stabbilit. Dan għandu jissorvelja u jimmonitorja l-applikazzjoni u l-implimentazzjoni ta’ dan il-Ftehim u perjodikament iwettaq rieżami tal-funzjonament ta’ dan il-Ftehim fid-dawl tal-objettivi tiegħu.

               2.Il-Kumitat Konġunt għandu jiltaqa’ meta jintalab minn xi wieħed mill-kopresidenti tiegħu. Għandu jiltaqa’ wkoll sa mhux aktar tard minn tliet xhur qabel l-iskadenza tal-Ftehim, biex jivvaluta u jiddeċiedi l-ħtieġa għall-kontinwazzjoni ta’ dan il-Ftehim skont l-Artikolu 5(2). Il-Kumitat Konġunt għandu jieħu deċiżjoni dwar din il-kontinwazzjoni, inkluż it-tul ta’ żmien tagħha, kif xieraq, f’konformità mal-paragrafu 5 ta’ dan l-Artikolu.

               3.Il-Kumitat Konġunt għandu jkun magħmul minn rappreżentanti tal-Partijiet. Ir-rappreżentanti tal-Istati Membri tal-Unjoni Ewropea jistgħu jattendu l-laqgħat tal-Kumitat Konġunt bħala osservaturi.

               4.Il-Kumitat Konġunt għandu jkun presedut b’rotazzjoni minn rappreżentant tal-Unjoni Ewropea u rappreżentant tar-Repubblika tal-Moldova.

               5.Il-Kumitat Konġunt għandu jadotta d-deċiżjonijiet tiegħu b’kunsens. Id-deċiżjonijiet għandhom ikunu vinkolanti għall-Partijiet u dawn għandhom jieħdu l-miżuri meħtieġa kollha biex jimplimentawhom.

               6.Il-Kumitat Konġunt għandu jadotta r-regoli ta’ proċedura tiegħu.

               Artikolu 7
               Soluzzjoni tat-tilwim
                  1

               Meta tinqala’ tilwima bejn il-Partijiet dwar l-interpretazzjoni u l-applikazzjoni ta’ dan il-Ftehim, id-dispożizzjonijiet tal-Kapitolu 14 tat-Titolu V tal-Ftehim ta’ Assoċjazzjoni għandhom japplikaw mutatis mutandis.

               Artikolu 8
               Twettiq tal-obbligi

               1.Kull Parti hija responsabbli għalkollox li tosserva d-dispożizzjonijiet kollha ta’ dan il-Ftehim.

               2.Kull Parti għandha tiżgura li jittieħdu l-miżuri meħtieġa kollha biex jingħata effett lid-dispożizzjonijiet ta’ dan il-Ftehim, inkluż l-osservanza tagħhom fil-livelli kollha tal-gvern, kif ukoll mill-persuni li jeżerċitaw awtorità governattiva delegata. Kull Parti għandha taġixxi in bona fede biex tiżgura li jintlaħqu l-objettivi stabbiliti f’dan il-Ftehim.

               3.Dan il-Ftehim hu ftehim speċifiku skont it-tifsira tal-Artikolu 458(1) tal-Ftehim ta’ Assoċjazzjoni. Parti tista’ tieħu miżuri xierqa relatati ma’ dan il-Ftehim fil-każ ta’ ksur partikolarment serju u sostanzjali ta’ xi wieħed mill-obbligi deskritti fl-Artikolu 2(1) tal-Ftehim ta’ Assoċjazzjoni bħala elementi essenzjali, li jhedded il-paċi u s-sigurtà internazzjonali ħalli tkun meħtieġa reazzjoni immedjata. Miżuri xierqa bħal dawn għandhom jittieħdu f’konformità mal-Artikolu 455 tal-Ftehim ta’ Assoċjazzjoni.

               Artikolu 9
               Miżuri ta’ salvagwardja

               1.Kwalunkwe Parti tista’ tieħu miżuri xierqa ta’ salvagwardja jekk ikun jidhrilha li l-operazzjonijiet tat-trasport imwettqa mill-operaturi tat-trasport tal-merkanzija bit-triq tal-Parti l-oħra jkunu jheddu s-sikurezza fit-toroq. Il-miżuri ta’ salvagwardja għandhom jittieħdu b’rispett sħiħ tad-dritt internazzjonali, għandhom ikunu proporzjonati u limitati fir-rigward tal-kamp ta’ applikazzjoni u t-tul ta’ żmien tagħhom għal dak li hu strettament meħtieġ ħalli tissewwa s-sitwazzjoni jew jinżamm il-bilanċ ta’ dan il-Ftehim. Għandha tingħata prijorità lil dawk il-miżuri li jfixklu l-inqas il-funzjonament ta’ dan il-Ftehim.

               2.Qabel ma tibda xi konsultazzjonijiet, il-Parti kkonċernata għandha tinnotifika lill-Parti l-oħra bil-miżuri meħuda u għandha tipprovdi l-informazzjoni rilevanti kollha.

               3.Il-Partijiet għandhom jibdew minnufih il-konsultazzjonijiet fil-Kumitat tal-Kummerċ biex tinstab soluzzjoni aċċettabbli għal kulħadd.

               4.Kwalunkwe azzjoni meħuda skont it-termini ta’ dan l-Artikolu għandha tiġi sospiża malli l-Parti li tkun qed tonqos, tissodisfa d-dispożizzjonijiet ta’ dan il-Ftehim jew meta tispiċċa t-theddida għas-sikurezza fit-toroq.

               Artikolu 10
               Applikazzjoni territorjali

               Dan il-Ftehim għandu japplika, minn naħa, għat-territorji li fihom japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u bil-kundizzjonijiet stabbiliti f’dawk it-Trattati, u, min-naħa l-oħra, għat-territorju tar-Repubblika tal-Moldova.

               L-applikazzjoni tiegħu hija sospiża temporanjament f’dawk iż-żoni fejn il-Gvern tar-Repubblika tal-Moldova ma jeżerċitax kontroll effettiv. L-applikazzjoni tiegħu tista’ titkompla wara Deċiżjoni tal-Kunsill ta’ Assoċjazzjoni jew deċiżjoni tal-Kumitat Konġunt ta’ Assoċjazzjoni, li tikkonferma li r-Repubblika tal-Moldova tista’ tiżgura konformità sħiħa mal-Ftehim.

               Artikolu 11
               Terminazzjoni

               1.Xi waħda mill-Partijiet tista’, fi kwalunkwe ħin, tinnotifika bil-miktub lill-Parti l-oħra, permezz ta’ mezzi diplomatiċi, dwar id-deċiżjoni tagħha li tittermina dan il-Ftehim. Il-Ftehim għandu jintemm ġimagħtejn wara din in-notifika, sakemm il-parti notifikanti ma tindikax data aktar tard biex din in-notifika tidħol fis-seħħ. Fil-każ tal-aħħar, id-data ma għandhiex tkun aktar minn xahrejn wara d-data tan-notifika.

               2.L-operaturi tat-trasport tal-merkanzija bit-triq li l-vettura tagħhom tkun fit-territorju tal-Parti l-oħra malli jiskadi dan il-Ftehim għandhom jitħallew jgħaddu mit-territorju ta’ dik il-Parti biex jirritornaw fit-territorju tal-Parti ta’ stabbiliment.

               3.Għal aktar ċertezza, id-data tan-notifika msemmija fil-paragrafu 1 tfisser id-data meta n-notifika tintbagħat lill-Parti l-oħra.

               4.L-iskadenza skont l-Artikolu 5 jew it-terminazzjoni ta’ dan il-Ftehim skont il-paragrafu 1 ta’ dan l-Artikolu ma għandux ikollhom l-effett li jillimitaw il-kundizzjonijiet tal-aċċess għas-suq fis-servizzi tat-trasport bit-triq bejn il-Partijiet meta mqabbla mas-sitwazzjoni eżistenti lejliet id-dħul fis-seħħ ta’ dan il-Ftehim. Għal dak il-għan, fin-nuqqas ta’ ftehim sussegwenti bejn il-Partijiet, id-drittijiet tal-aċċess għas-suq stabbiliti skont il-ftehimiet bilaterali eżistenti bejn l-Istati Membri tal-Unjoni Ewropea u r-Repubblika tal-Moldova f’dak il-jum għandhom japplikaw mill-ġdid mid-data tal-iskadenza jew tat-terminazzjoni ta’ dan il-Ftehim.

               Artikolu 12
               Dħul fis-seħħ u applikazzjoni proviżorja

               1.Il-Partijiet għandhom jirratifikaw jew japprovaw dan il-Ftehim f’konformità mal-proċeduri tagħhom. Dan il-Ftehim għandu jidħol fis-seħħ fil-jum meta l-Partijiet jinnotifikaw lil xulxin bit-tlestija tal-proċeduri legali interni rispettivi tagħhom meħtieġa għal dan il-għan.

               2.Minkejja l-paragrafu 1, l-Unjoni u r-Repubblika tal-Moldova jaqblu li japplikaw dan il-Ftehim b’mod proviżorju mill-jum tal-iffirmar tiegħu.

               3.Għall-finijiet tad-dispożizzjonijiet rilevanti ta’ dan il-Ftehim, kull referenza f’dawn id-dispożizzjonijiet għad-“data tad-dħul fis-seħħ ta’ dan il-Ftehim” għandha tinftiehem bħala d-“data minn meta dan il-Ftehim jiġi applikat b’mod proviżorju” f’konformità mal-paragrafu 2 ta’ dan l-Artikolu.

               Magħmul bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Irlandiż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż, b’kull wieħed minn dawn it-testi ikollu l-istess awtentiċità.

               B’XHIEDA TA’ DAN, il-Plenipotenzjarji ffirmati hawn taħt, debitament awtorizzati għal dan il-għan, iffirmaw dan il-Ftehim.

               Magħmul fi Brussell, nhar … ta’ … tas-sena … .

                  Għall-Unjoni Ewropea

                  Għar-Repubblika tal-Moldova

                     (1)

                        Biex ikun evitat id-dubju, la dan l-Artikolu u lanqas dan il-Ftehim ma għandhom jiġu interpretati li jagħtu xi drittijiet jew jimponu xi obbligi li jistgħu jkunu invokati direttament quddiem il-qrati domestiċi tal-Partijiet.


               IL-KUMMISSJONI EWROPEA
            Brussell, 20.6.2022
            COM(2022) 290 final
            2022/0190(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kummissjoni Ċentrali għan-Navigazzjoni fuq ir-Renu fir-rigward tar-Regolament rivedut għall-Persunal tan-Navigazzjoni fuq ir-Renu (RPN)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni li tistabbilixxi l-pożizzjoni li għandha tittieħed f’isem l-Unjoni fir-rigward ta’ riżoluzzjoni li għandha tittieħed mill-Kummissjoni Ċentrali għan-Navigazzjoni fuq ir-Renu (CCNR) fix-xhur li ġejjin permezz ta’ proċedura bil-miktub, rigward l-abbozz tar-Regolament għall-Persunal tan-Navigazzjoni fuq ir-Renu (RPN). L-RPN qiegħed fil-proċess ta’ reviżjoni biex iqis id-Direttiva (UE) 2017/2397 tal-Parlament Ewropew u tal-Kunsill tat-12 ta’ Diċembru 2017 dwar ir-rikonoxximent tal-kwalifiki professjonali fin-navigazzjoni interna u li tħassar id-Direttivi tal-Kunsill 91/672/KEE u 96/50/KE
                  1
               .

               2.Kuntest tal-proposta

               2.1.CCNR

               Is-CCNR hija organizzazzjoni internazzjonali b’kompetenzi regolatorji għal kwistjonijiet ta’ trasport b’navigazzjoni interna fuq ir-Renu. Erba’ Stati Membri (il-Belġju, Franza, il-Ġermanja u n-Netherlands) u l-Iżvizzera huma partijiet tas-CCNR.

               Il-Konvenzjoni riveduta għan-Navigazzjoni fuq ir-Renu, iffirmata fis-17 ta’ Ottubru 1868 f’Mannheim, tiddefinixxi l-qafas ġuridiku li jirregola l-użu tar-Renu bħala passaġġ fuq l-ilma intern għan-navigazzjoni u tistabbilixxi l-poteri tas-CCNR. Il-verżjoni tal-Konvenzjoni li hija attwalment applikabbli hija r-riżultat ta’ Konvenzjoni li temenda l-Konvenzjoni Riveduta għan-Navigazzjoni fuq ir-Renu, adottata fl-20 ta’ Novembru 1963 u li daħlet fis-seħħ fl-14 ta’ April 1967.

               F’dan il-qafas, is-CCNR adottat għadd ta’ Regolamenti. L-att legali li jkopri rekwiżiti relatati mal-ekwipaġġ huwa r-Regolament għall-Persunal tan-Navigazzjoni fuq ir-Renu (RPN)

               Il-laqgħat plenarji jsiru darbtejn fis-sena. Għalihom jattendu rappreżentanti tal-Istati Membri tas-CCNR. Il-laqgħa plenarja hi l-korp deċiżjonali tas-CCNR. Din tadotta r-riżoluzzjonijiet tal-Kummissjoni Ċentrali u temenda r-regolamenti tekniċi tal-Kummissjoni Ċentrali. Kull Stat Membru tas-CCNR għandu vot wieħed, u d-deċiżjonijiet jittieħdu b’mod unanimu.  Eċċezzjonalment, id-deċiżjonijiet jistgħu jittieħdu permezz ta’ proċedura bil-miktub, ukoll b’unanimità. Ir-riżoluzzjonijiet huma legalment vinkolanti. L-UE mhijiex membru tas-CCNR.

               2.2.L-att previst tas-CCNR

               Fix-xhur li ġejjin, is-CCNR għandha tadotta riżoluzzjoni biex temenda l-RPN, li huwa r-regolament tekniku li jkopri r-rekwiżiti relatati mal-ekwipaġġ. Il-karattru vinkolanti tal-RPN fost il-Membri tas-CCNR huwa stabbilit fil-Konvenzjoni ta’ Mannheim tas-17 ta’ Ottubru 1868. L-emenda hija meħtieġa sabiex titqies id-Direttiva (UE) 2017/2397. Filwaqt li r-rekwiżiti għall-membri tal-ekwipaġġ li jinnavigaw fuq ir-Renu ma jaqgħux fil-kamp tal-applikazzjoni tad-Direttivi 91/672/KEE u 96/50/KE, id-Direttiva (UE) 2017/2397 testendi l-applikazzjoni tar-regoli tagħha għax-xmara Renu
                  2
               .

               L-Artikolu 10(2) tad-Direttiva (UE) 2017/2397 jaqra kif ġej:

               “2. Kwalunkwe ċertifikat ta’ kwalifika, ktieb tar-rekords tas-servizz jew ġurnal ta’ abbord maħruġ skont ir-Regolamenti għall-Persunal tan-Navigazzjoni fuq ir-Renu, li jistabbilixxu rekwiżiti li huma identiċi għal dawk ta’ din id-Direttiva, għandu jkun validu fuq il-passaġġi fuq l-ilma interni kollha tal-Unjoni. Tali ċertifikati, kotba tar-rekords tas-servizz u ġurnali ta’ abbord li nħarġu minn pajjiż terz għandhom ikunu validi fuq il-passaġġi fuq l-ilma interni kollha tal-Unjoni, dment li dak il-pajjiż terz jirrikonoxxi, fil-ġurisdizzjoni tiegħu, id-dokumenti tal-Unjoni maħruġa skont din id-Direttiva.”

               Għalhekk, l-Artikolu 10(2) ta’ din id-Direttiva jirrikjedi li biex kwalunkwe ċertifikat ta’ kwalifika, ktieb tar-rekords tas-servizz jew ġurnal ta’ abbord maħruġ f’konformità mal-RPN ikun validu fil-passaġġi fuq l-ilma interni tal-Unjoni, l-RPN irid jistabbilixxi rekwiżiti identiċi għal dawk tad-Direttiva. Sabiex id-dokumenti tar-Renu maħruġa wara s-17 ta’ Jannar 2022 ikunu validi fl-UE, l-RPN irid għalhekk jiġi rivedut skont dan.

               Ir-riżoluzzjonijiet jitħejjew mill-kumitati u l-gruppi ta’ ħidma. Il-Kumitat dwar il-Kwistjonijiet Soċjali, l-Impjieg u t-Taħriġ Professjonali (STF) tas-CCNR u l-grupp ta’ ħidma tiegħu dwar il-kwistjonijiet soċjali, l-impjieg u t-taħriġ vokazzjonali (STF/G) huwa inkarigat mill-kwalifiki professjonali. Wara d-dokument informali tal-Kummissjoni msemmi hawn taħt, is-CCNR stabbilixxa “Task Force RPN” biex tirrevedi l-abbozz inizjali.

               Il-ħidma fuq ir-reviżjoni bdiet f’Ġunju 2018. Il-laqgħat tekniċi li ġejjin indirizzaw dan is-suġġett u ppermettew li jintlaħaq ftehim rigward l-ewwel abbozz fil-livell tas-CCNR:

               ·Laqgħat tal-STF/G (22/03/2018, 06/09/2018, 22-23/01/2019, 21/02/2019,19/03/2019, 09/05/2019, 10-11/09/2019, 9/10/2019, 06-07/11/2019);

               ·Laqgħat tal-STF (21/03/2018, 19/03/2019, 10/10/2019);

               ·Plenarja tas-CCNR (07/06/2018, 04/12/2019);

               Fit-22 ta’ Ottubru 2020, il-Kummissjoni ppreżentat lill-Kunsill dokument informali bil-ħsieb li tiġi stabbilita pożizzjoni tal-UE waqt il-laqgħa tal-Grupp ta’ Ħidma tal-SFT tas-CCNR tal-5 ta’ Novembru 2020 u s-sessjoni plenarja tas-CCNR fit-3 ta’ Diċembru 2020, rigward l-ewwel verżjoni tal-RPN ippreżentata lill-Kummissjoni fl-20 ta’ Diċembru 2019.  Għadd ta’ dispożizzjonijiet tal-ewwel verżjoni tal-abbozz qajmu tħassib serju minħabba li jew kienu inkompatibbli mad-dispożizzjonijiet stabbiliti fid-Direttiva (UE) 2017/2397 jew inkella ma kinux bħalhom eżatt.  Il-Kunsill ma ħax pożizzjoni u s-CCNR irtirat l-adozzjoni tal-RPN mill-aġenda taż-żewġ laqgħat imsemmija hawn fuq. Wara sensiela ta’ laqgħat fil-livell tekniku bejn is-servizzi tal-Kummissjoni u s-CCNR, u wara diversi skambji ta’ proposti tat-test, fil-31 ta’ Marzu 2022 is-CCNR ippreżentat ir-raba’ verżjoni tal-abbozz tal-RPN rivedut. Is-suġġett ta’ din il-proposta huwa dik ir-raba’ verżjoni, soġġetta għal emendi speċifiċi proposti mill-Kummissjoni.

               3.Pożizzjoni li għandha tittieħed f’isem l-Unjoni

               Deċiżjoni li tistabbilixxi l-pożizzjoni f’isem l-Unjoni abbażi tal-Artikolu 218(9) tat-TFUE hija meħtieġa peress li s-suġġett jidħol fil-kompetenza esklużiva esterna tal-UE bis-saħħa tal-aħħar parti tal-Artikolu 3(2) tat-TFUE, minħabba li s-suġġetti koperti mill-RPN huma regolati fid-dritt tal-Unjoni mid-dispożizzjonijiet armonizzati li jinsabu fid-Direttiva (UE) 2017/2397, id-Direttiva 2008/68/KE
                  3
                u d-Direttiva 2005/36/KE
                  4
               .

               Il-pożizzjoni proposta tal-Unjoni hija li tappoġġa l-adozzjoni ta’ verżjoni emendata tal-RPN (ara l-Anness). Il-Kummissjoni tqis li l-modifiki tal-proposta tas-CCNR kif ippreżentati fil-31 ta’ Marzu 2022 huma meħtieġa għar-raġuni li ġejja:

               L-Artikolu 10(2) tad-Direttiva (UE) 2017/2397 jaċċetta l-koeżistenza tal-oqfsa legali tal-UE u tas-CCNR billi jiddikjara li ċ-ċertifikat ta’ kwalifika, il-kotba tar-rekords tas-servizzi u l-ġurnali ta’ abbord maħruġa f’konformità mal-RPN, li jistabbilixxi rekwiżiti li huma identiċi għal dawk tad-Direttiva, huma validi fil-passaġġi fuq l-ilma interni tal-Unjoni.

               Madankollu, ma tridx tkun kompromessa l-awtonomija tad-dritt tal-UE, li hija l-uniku sors validu għad-dokumenti tal-UE bħal pereżempju ċ-ċertifikati ta’ kwalifika tal-Unjoni. B’mod partikolari, fir-rigward tal-passaġġi fuq l-ilma interni tal-Unjoni, jenħtieġ li jkun ċar li s-CCNR ma għandha l-ebda kompetenza li permezz tal-RPN tirregola kwistjonijiet relatati mal-validità tad-dokumenti tal-Unjoni peress li l-RPN jista’ jistabbilixxi biss ir-rekwiżiti għad-dokumenti tar-Renu (bħal pereżempju, il-privattivi tar-Renu).

               Barra minn hekk, id-dispożizzjonijiet tranżizzjonali tal-RPN jeħtieġu modifiki biex jiżguraw kompatibbiltà sħiħa ma’ dawk tad-Direttiva (UE) 2017/2397.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”.

               L-Artikolu 218(9) tat-TFUE japplika irrispettivament minn jekk l-Unjoni hijiex membru tal-korp jew parti tal-ftehim
                  5
               .

               Il-kunċett ta’ “atti li jkollhom effetti ġuridiċi” jinkludi l-atti li jkollhom effetti ġuridiċi skont ir-regoli tad-dritt internazzjonali li jirregola l-korp inkwistjoni.

               4.1.2.Applikazzjoni għal dan il-każ

               Is-CCNR hija organizzazzjoni internazzjonali. L-att li l-CCNR huwa mitlub jadotta jikkostitwixxi att li għandu effetti ġuridiċi. L-att previst jista’ jinfluwenza b’mod deċiżiv il-kontenut tal-leġiżlazzjoni tal-UE, jiġifieri d-Direttiva (UE) 2017/2397. Dan għaliex id-Direttiva (UE) 2017/2397 tirreferi b’mod espliċitu għaċ-ċertifikati ta’ kwalifika, il-kotba tar-rekords tas-servizz jew il-ġurnali ta’ abbord maħruġa f’konformità mar-Regolament għall-Persunal tan-Navigazzjoni fuq ir-Renu.

               Għalhekk, jeħtieġ li tiġi stabbilita l-pożizzjoni li għandha tiġi adottata f’isem l-Unjoni fi ħdan is-CCNR għall-adozzjoni tal-RPN emendat. Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-atti previsti għandhom x’jaqsmu mal-politika komuni tat-trasport.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 91(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 91(1) tat-TFUE, flimkien mal-Artikolu 218(9) tat-TFUE.

               2022/0190 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kummissjoni Ċentrali għan-Navigazzjoni fuq ir-Renu fir-rigward tar-Regolament rivedut għall-Persunal tan-Navigazzjoni fuq ir-Renu (RPN)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni riveduta għan-Navigazzjoni fuq ir-Renu tas-17 ta’ Ottubru 1868, emendata mill-Konvenzjoni li temenda l-Konvenzjoni Riveduta għan-Navigazzjoni fuq ir-Renu, adottata fl-20 ta’ Novembru 1963, daħlet fis-seħħ fl-14 ta’ April 1967.

               (2)Skont l-Artikolu 17 tal-Konvenzjoni, il-Kummissjoni Ċentrali għan-Navigazzjoni fuq ir-Renu (CCNR) tista’ tadotta rekwiżiti fil-qasam tal-kwalifiki professjonali.

               (3)Fix-xhur li ġejjin hu previst li permezz ta’ proċedura bil-miktub, is-CCNR se tadotta riżoluzzjoni li se temenda r-Regolament għall-Persunal tan-Navigazzjoni fuq ir-Renu (RPN) sabiex titqies id-Direttiva (UE) 2017/2397 tal-Parlament Ewropew u tal-Kunsill
                  6
               . Sabiex kwalunkwe ċertifikat ta’ kwalifika, ktieb tar-rekords tas-servizz jew ġurnal ta’ abbord maħruġ f’konformità ma’ dak ir-Regolament ikun validu fil-passaġġi fuq l-ilma interni tal-Unjoni, l-RPN irid jistabbilixxi rekwiżiti identiċi għal dawk tad-Direttiva.

               (4)Filwaqt li d-Direttiva (UE) 2017/2397 taċċetta l-koeżistenza tal-qafas legali tal-Unjoni u tas-CCNR, l-awtonomija tad-dritt tal-Unjoni ma tridx tiġi kompromessa.  Għalhekk, id-dispożizzjonijiet tal-RPN japplikaw mingħajr preġudizzju għall-applikazzjoni tad-Direttiva (UE) 2017/2397 meta din tistabbilixxi rekwiżiti dwar l-istess suġġett.

               (5)Jixraq li fis-CCNR tiġi stabbilita l-pożizzjoni li għandha tittieħed f’isem l-Unjoni, peress li l-adozzjoni tal-RPN rivedut tista’ tinfluwenza b’mod deċiżiv il-kontenut tad-dritt tal-Unjoni, jiġifieri d-Direttiva (UE) 2017/2397.

               (6)Għalhekk, il-pożizzjoni proposta tal-Unjoni hija li tappoġġa l-adozzjoni ta’ verżjoni tal-RPN li fiha rekwiżiti identiċi għal dawk tad-Direttiva (UE) 2017/2397, soġġetta għall-modifiki stabbiliti fl-Anness.

               (7)L-Unjoni mhijiex membru tas-CCNR. Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tas-CCNR, li jaġixxu b’mod konġunt.

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tittieħed f’isem l-Unjoni meta permezz ta’ proċedura bil-miktub, il-Kummissjoni Ċentrali għan-Navigazzjoni fuq ir-Renu se tadotta riżoluzzjoni li temenda r-Regolament għall-Persunal tan-Navigazzjoni fuq ir-Renu, għandha tkun li taqbel dwar l-adozzjoni ta’ verżjoni emendata ta’ dak ir-Regolament li fiha rekwiżiti identiċi għal dawk tad-Direttiva (UE) 2017/2397, soġġetta għall-modifiki stabbiliti fl-Anness.

               Artikolu 2

               2.Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-CCNR, filwaqt li jaġixxu b’mod konġunt.

               Artikolu 3

               Bidliet tekniċi minuri fil-pożizzjonijiet stabbiliti fl-Artikolu 1 jistgħu jiġu miftiehma mingħajr Deċiżjoni ulterjuri tal-Kunsill.

               Artikolu 4

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Id-Direttiva (UE) 2017/2397 tal-Parlament Ewropew u tal-Kunsill tat-12 ta’ Diċembru 2017 dwar ir-rikonoxximent tal-kwalifiki professjonali fin-navigazzjoni interna u li tħassar id-Direttivi tal-Kunsill 91/672/KEE u 96/50/KE (ĠU L 345, 27.12.2017, p.53).

                     (2)

                        Ara l-premessa 4 tad-Direttiva (UE) 2017/2397.

                     (3)

                        Id-Direttiva 2008/68/KE tal-Parlament Ewropew u tal-Kunsill tal-24 ta’ Settembru 2008 dwar it-trasport intern ta’ oġġetti perikolużi (ĠU L 260, 30.9.2008, p. 13).

                     (4)

                        Id-Direttiva 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-Rikonoxximent ta’ Kwalifiki Professjonali (ĠU L 255, 30.9.2005, p. 22).

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (6)

                        Id-Direttiva (UE) 2017/2397 tal-Parlament Ewropew u tal-Kunsill tat-12 ta’ Diċembru 2017 dwar ir-rikonoxximent tal-kwalifiki professjonali fin-navigazzjoni interna u li tħassar id-Direttivi tal-Kunsill 91/672/KEE u 96/50/KE (ĠU L 345, 27.12.2017, p. 53).

    ---documentbreak---

               IL-KUMMISSJONI EWROPEA
            Brussell, 20.6.2022
            COM(2022) 290 final

            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kummissjoni Ċentrali għan-Navigazzjoni fuq ir-Renu fir-rigward tar-Regolament rivedut għall-Persunal tan-Navigazzjoni fuq ir-Renu (RPN)

               ANNESS

               L-abbozz tar-Regolament rivedut għall-Persunal tan-Navigazzjoni fuq ir-Renu (RPN) għandu jiġi modifikat kif ġej:

               fl-Artikolu 3.02, il-paragrafu 1 huwa sostitwit b’dan li ġej:

               “1.
                     Fuq ir-Renu huma validi ċ-ċertifikati ta’ kwalifika tal-Unjoni, il-kotba tar-rekords tas-servizz u l-ġurnali ta’ abbord maħruġa skont id-Direttiva (UE) 2017/2397, kif ukoll iċ-ċertifikati ta’ kwalifika, il-kotba tar-rekords tas-servizz u l-ġurnali ta’ abbord maħruġa skont dan ir-Regolament, mingħajr preġudizzju għal dik id-Direttiva fejn tapplika, u b’mod partikolari l-Artikolu 10 tagħha.

               F’konformità mad-dispożizzjonijiet ta’ dan ir-Regolament u mad-dispożizzjonijiet tad-Direttiva fejn tapplika, il Il kwalifika għal kariga abbord dejjem għandha tkun iċċertifikata

               a)
                     tal-kaptan, permezz ta’ ċertifikat ta’ kwalifika bħala kaptan għat-tip u d-dimensjonijiet tal-inġenju kkonċernat jew ċertifikat ta’ kwalifika tal-Unjoni bħala kaptan, akkumpanjat, fejn xieraq, mill-awtorizzazzjonijiet speċifiċi meħtieġa;

               b)
                     tal-membri l-oħra tal-ekwipaġġ, permezz ta’ ktieb tar-rekords tas-servizz validu maħruġ lilhom u li jkun fih ċertifikat ta’ kwalifika jew ċertifikat ta’ kwalifika tal-Unjoni;

               c)
                     tal-esperti tan-navigazzjoni tal-passiġġieri u l-esperti tal-gass naturali likwifikat, b’ċertifikat ta’ kwalifika tal-Unjoni jew ċertifikat ta’ kwalifika, u bl-istess mod ta’ dawk li jagħtu l-ewwel għajnuna, dawk li jġorru t-tankijiet tal-arja u l-persunal tas-sikurezza abbord bastimenti li jġorru oġġetti perikolużi, b’ċertifikat relatat ma’ dawk l-operazzjonijiet speċifiċi.

               B’deroga mis-subparagrafi (b) u (c), il-membri tal-ekwipaġġ ta’ bastimenti tal-baħar li jinnavigaw fuq ir-Renu, bl-eċċezzjoni tal-kaptan, jistgħu jiċċertifikaw il-kwalifika tagħhom billi jippreżentaw ċertifikat maħruġ jew rikonoxxut skont il-Konvenzjoni STCW.” ;

               Fl-Artikolu 5.01, il-paragrafi 3 u 6 huma sostitwiti b’dawn li ġejjin:

               “3.
                     L-awtorità kompetenti għandha tkun responsabbli għad-data ġenerali u għall-viżi ta’ kontroll. Għal dak il-għan, għandha d-dritt li titlob il-preżentazzjoni ta’ ġurnali ta’ abbord sħaħ jew estratti minnhom, jew dokumenti ġustifikattivi xierqa oħra. Jista’ jwaħħal il-viża ta’ kontroll biss għal vjaġġi ta’ inqas minn 15-il xahar. Il-kaptan għandu jkun responsabbli għar-reġistrazzjoni tad-data speċifika relatata mal-vjaġġi li jkunu saru.” ;

               “6.
                     F’konformità mad-dispożizzjonijiet ta’ dan ir-Regolament u mad-dispożizzjonijiet tad-Direttiva (UE) 2017/2397 fejn tapplika, il-kaptan għandu jkun responsabbli mir-reġistrazzjoni tad-data speċifika relatata mal-vjaġġi li jsiru. Il-kaptan għandu

               a)
                     idaħħal regolarment l-entrati kollha fil-ktieb tar-rekords tas-servizz f’konformità mal-istruzzjonijiet għaż-żamma tal-ktieb tar-rekords tas-servizz li jinsabu fil-kotba tar-rekords tas-servizz;

               b)
                     iżomm il-ktieb tar-rekords tas-servizz f’post sikur fil-kamra tat-tmunier sa tmiem is-servizz jew sa tmiem il-kuntratt tal-impjieg jew xi arranġament ieħor;

               c)
                     meta l-ktieb tar-rekords tas-servizz jintalab mid-detentur, dan jingħatalu lura, ikun meta jkun u mingħajr dewmien.” ;

               Fl-Artikolu 13.01, il-paragrafu 1 huwa sostitwit b’dan li ġej:

               “1.
                     Kull min jidderieġi F’konformità mad-dispożizzjonijiet ta’ dan ir-Regolament u mad-dispożizzjonijiet tad-Direttiva (UE) 2017/2397 fejn tapplika, in-navigazzjoni ta’ inġenju teħtieġ awtorizzazzjoni speċifika jekk, bħala kaptan responsabbli, huwa

               a)
                     jinnaviga permezz tar-radar;

               b)
                     jinnaviga fuq passaġġi fuq l-ilma li ġew identifikati bħala meded ta’ passaġġi fuq l-ilma interni b’riskji speċifiċi;

               c)
                     jinnaviga fuq passaġġi fuq l-ilma kklassifikati bħala passaġġi fuq l-ilma interni b’karattru marittimu;

               d)
                     jidderieġi inġenji tal-baħar li bħala fjuwil jużaw il-gass naturali likwifikat, jew

               e)
                     jidderieġi konvojs kbar.” ;

               Fl-Artikolu 13.02, il-paragrafu 1 huwa sostitwit b’dan li ġej:

               “1.
                     Kull min jidderieġi inġenju u jinnaviga In-navigazzjoni bir-radar kif previst fir-Regolamenti tal-Pulizija għan-Navigazzjoni fuq ir-Renu (RPNR) teħtieġ awtorizzazzjoni speċifika għan-navigazzjoni bir-radar.” ;

               fl-Artikolu 13.03 il-paragrafi 1 u 2 huma sostitwiti b’dawn li ġejjin:

               “1.
                     Kull min jidderieġi In-navigazzjoni ta’ inġenju fuq passaġġ fuq l-ilma identifikat bħala medda ta’ passaġġ fuq l-ilma intern li tippreżenta riskji speċifiċi skont it-tifsira tat-taqsima 2 hawn taħt teħtieġ awtorizzazzjoni speċifika għal dik il-medda ta’ passaġġ fuq l-ilma intern.” ;

               “2.
                     Fejn meħtieġ biex tiġi żgurata s-sikurezza tan-navigazzjoni, u mingħajr preġudizzju għad-Direttiva (UE) 2017/2397 fejn tapplika, l-Istati kostali jistgħu jidentifikaw xi meded li jgħaddu mit-territorji rispettivi tagħhom bħala meded ta’ passaġġi fuq l-ilma interni li jippreżentaw riskji speċifiċi, meta dawk ir-riskji jkunu dovuti għal waħda jew aktar mir-raġunijiet li ġejjin:

               a)
                     xejriet u veloċitajiet tal-fluss li jinbidlu ta’ spiss;

               b)
                     il-karatteristiċi idromorfoloġiċi tal-passaġġ fuq l-ilma intern u n-nuqqas ta’ servizzi ta’ informazzjoni dwar passaġġi navigabbli fuq il-passaġġ fuq l-ilma intern jew ta’ ċarts xierqa;

               c)
                     l-eżistenza ta’ regolamenti speċifiċi tat-traffiku lokali ġġustifikati mill-karatteristiċi idromorfoloġiċi tal-passaġġ fuq l-ilma intern, jew

               d)
                     frekwenza għolja ta’ inċidenti fuq medda partikolari tal-passaġġ fuq l-ilma intern, attribwita għan-nuqqas ta’ kompetenza li mhijiex koperta mill-ES-QIN, il-Parti I, il-Kapitolu 2.” ;

               fl-Artikolu 13.04, il-paragrafu 1 huwa sostitwit b’dan li ġej:

               “1.
                     Kull min jidderieġi In-navigazzjoni ta’ inġenju fuq passaġġi fuq l-ilma interni ta’ karattru marittimu teħtieġ awtorizzazzjoni speċifika għan-navigazzjoni fuq dak il-passaġġ fuq l-ilma intern.”;

               fl-Artikolu 13.05, il-paragrafu 1 huwa sostitwit b’dan li ġej:

               “1.
                     Kull min jidderieġi In-navigazzjoni ta’ inġenju li juża bħala fjuwil il-gass naturali likwifikat teħtieġ awtorizzazzjoni speċifika għat-tħaddim ta’ inġenji bħal dawn. Din għandha tkun evidenzjata b’ċertifikat korrispondenti ta’ kwalifika bħala espert tal-gass naturali likwifikat.” ;

               fl-Artikolu 13.06, il-paragrafu 1 huwa sostitwit b’dan li ġej:

               “1.
                     Kull min jidderieġi In-navigazzjoni ta’ konvoj kbir teħtieġ awtorizzazzjoni speċifika biex jidderieġi konvojs bħal dawn.

               Kull applikant għandu jkun jista’ jafferma żmien ta’ navigazzjoni ta’ mill-inqas 720 jum, inkluż mill-inqas 540 jum bħala kaptan u mill-inqas 180 jum li matulhom ikun iddeċieda waħdu dwar ir-rotta u l-veloċità ta’ konvoj kbir.” ;

               fl-Artikolu 20.01, il-paragrafu 1 huwa sostitwit b’dan li ġej:

               “1.
                     Il-kotba tar-rekords tas-servizz maħruġa jew li l-validità tagħhom ġiet estiża f’konformità mar-rekwiżiti applikabbli sad-dħul fis-seħħ ta’ dan ir-Regolament jew li l-validità tagħhom ġiet estiża jibqgħu validi sa fejn iddeterminat minn dawk ir-rekwiżiti sad-data ta’ skadenza inizjali tagħhom, iżda mhux aktar tard mis-17 ta’ Jannar 2032. Is-sentenza 1 ta’ hawn fuq għandha tapplika wkoll għall-kotba tar-rekords tas-servizz rikonoxxuti bħala ekwivalenti mis-CCNR.” ;

               fl-Artikolu 20.02, il-paragrafu 1 huwa sostitwit b’dan li ġej:

               “1.
                     Il-ġurnali ta’ abbord maħruġa jew li l-validità tagħhom ġiet estiża f’konformità mar-rekwiżiti applikabbli sad-dħul fis-seħħ ta’ dan ir-Regolament jew li l-validità tagħhom ġiet estiża jibqgħu validi sa fejn iddeterminat minn dawk ir-rekwiżiti sad-data ta’ skadenza inizjali tagħhom, iżda mhux aktar tard mis-17 ta’ Jannar 2032. Is-sentenza 1 ta’ hawn fuq għandha tapplika wkoll għall-ġurnali ta’ abbord rikonoxxuti bħala ekwivalenti mis-CCNR.” ;

               fl-Artikolu 20.03, il-paragrafu 1 huwa sostitwit b’dan li ġej:

               “1.
                     Il-privattivi tar-Renu kbar jew żgħar maħruġa jew li l-validità tagħhom ġiet estiża f’konformità mar-rekwiżiti applikabbli sad-dħul fis-seħħ ta’ dan ir-Regolament jew li l-validità tagħhom ġiet estiża jibqgħu validi sa fejn iddeterminat minn dawk ir-rekwiżiti sad-data ta’ skadenza inizjali tagħhom, iżda mhux aktar tard mis-17 ta’ Jannar 2032.” ;

               fl-Artikolu 20.08, il-paragrafu 1 huwa sostitwit b’dan li ġej:

               “Il-membri tal-ekwipaġġ ta’ bastimenti tal-baħar li jinnavigaw fuq ir-Renu jistgħu jaffermaw il-kompetenza tagħhom permezz ta’ ċertifikat maħruġ jew rikonoxxut f’konformità mal-Konvenzjoni STCW. Dan għandu japplika għall-kaptan biss sas-17 ta’ Jannar 2038 u dment li l-attività ta’ navigazzjoni interna titwettaq fil-bidu jew fit-tmiem ta’ vjaġġ ta’ trasport marittimu.”.